Fá innlit í tær listaligu tilgongdirnar handan at umseta tónleik til ein visuellan samleika í framsýningini TÓNAR TAKA SKAP við fjøllistamanninum Heiðriki á Heygum. Listaliga arbeiðið hjá HEIÐRIK fevnir um eitt fjølbroytni av háttaløgum innan myndlist, film og tónleik. Í hesi framsýning sleppur tú at trína inn í arbeiðsrúmið hjá HEIÐRIK og koma við á eina ferð handan kreativa hugaheimin. Í áramál hevur HEIÐRIK arbeitt saman við føroyskum listafólkum við at menna teirra visuella samleika. Í tøttum samstarvi við listafólkini og við innliti í teirra listaliga arbeiði, mennir HEIÐRIK úttrykk, ið vit sum áhoyrarar og áskoðarar seta í samband við tónleikararnar. Á framsýningini fáa vit innlit í arbeiðshættirnar hjá HEIÐRIK, og hvussu hann umsetir tónleik til eitt visuelt úttrykk. Vit fáa kennskap til listaliga samleikan, sum HEIÐRIK mennir fyri tey listafólk, hann arbeiðir saman við. Hetta kemur til sjóndar í tekningum, grafiskum verkum, klædnapløggum, rekvisittum og sjónbandaløgum. Til framsýningina eru vald út trý sjónbandaløg, ið serligur dentur verður lagdur á. Eitt av teimum er til lag hjá HEIÐRIK sjálvum. Á hesi framsýningini fær áskoðarin innlit í eina listaliga tilgongd, ið upprunaliga ikki var hugsað til almenningin at síggja. Í fyrsta parti av framsýningini koma vit heilt nær at tilgongdini. Á vegginum hanga sokallað“ storyboards” til sjónbandaløg og viðmerkingar frá listamanninum. Rekvisittir standa á gólvinum, og tann tómi stólurin framman fyri skriviborðinum mitt í rúminum vekir eina kenslu av, at listamaðurin er mitt í eini verkætlan og hevur júst reist seg. Í øðrum parti av framsýningini kann endaliga úrslitið–8 útvald sjónbandaløg–upplivast á stórskermi, pallsett við tungum leikhúsgardinum. Sámal Blak, pallsmiður, og Heiðrikur á Heygum hava ment og sniðgivið framsýningina. FAKTA Heiðrikur á Heygum (f. 1983) Listamaður, filmsframleiðari og tónleikari BA frá Icelandic Academy of Fine Art og leikstjóri frá danska filmsskúlanum Super 16 Sámal Blak (f. 1983) Pallsniðgevi Útbúgvin frá Central St. Martins College of Art & Design